Helga Reynisdóttir ákvað ung að verða ljósmóðir . Hún miðlar reynslu sinni og þekkingu á Instagram-síðu Ljósmæðrafélags Íslands . Frá og með deginum í dag geta lesendur mbl.is einnig sent Helgu og samstarfskonu hennar , Hildi Sólveigu Ragnarsdóttur ljósmóður , spurningar um allt sem tengist meðgöngu og fæðingu . Hvað var það sem heillaði við ljósmæðrastarfið ? „ Ég ákvað þegar ég var ung að ég ætlaði mér að verða ljósmóðir , það hlyti ekki að vera til skemmtilegra og verðugra starf og það stendur algjörlega undir þeim væntingum . Starfið er strembið og námið krefjandi og ekki fyrir hvern sem er , á sama tíma er það mjög skemmtilegt og mér hefur sjaldan þótt jafn skemmtileg og spennandi lífeðlisfræði og frumulíffræði eins og í framhaldsnáminu mínu . Það er svo dásamlegt að fá að vera hluti af þessari upplifun fólks og leiða fjölskyldur í gegnum það þrekvirki sem fæðing er . “ Af hverju eru ljósmæður á Instagram ? „ Við byrjuðum fyrir nokkru síðan á Snapchat en það fer mikil vinna í að kynna sér og vera með staðreyndir á hreinu sem og að setja inn efni og það var synd og skömm að það hyrfi svo allt eftir sólarhringinn . Auk þess eru margar ungar konur á Instagram og það er þægilegur miðill þar sem hægt er að geyma „ story “ og spila aftur og aftur . Við erum að veita fræðslu varðandi hina ýmsu þætti varðandi meðgöngu , fæðingu , sængurlegu , brjóstagjöf og fleira . Konur geta svo sent inn spurningar og við svörum þeim eftir bestu getu . “ Hvað er það sem fær mestu viðbrögðin ? „ Það eru margir forvitnir um ýmislegt sem kemur að fæðingunni enda ekki hægt að valsa inn á fæðingardeild og kynna sér aðstæður . Flest Instagram-innleggin okkar eru með jafnmörg áhorf enda getur maður alltaf bætt við sig þekkingu og svo breytast „ tískustraumar “ í þessu fagi eins og öðru . Það sem var gert fyrir tíu árum síðan er kannski alls ekki ráðlegt í dag . Rannsóknum og vísindunum fleygir sífellt fram . “ Meðgöngur og fæðingar er mörgum hulinn heimur og það kemur mörgum á óvart hversu ólíkur raunveruleikinn er t.d. því sem sést í bíómyndum þegar á hólminn er komið . Hvað er það sem kemur fólki kannski mest á óvart ? „ Ég held sem betur fer að flestar konur séu betur upplýstar en áður . Með tilkomu internetsins eru upplýsingar svo aðgengilegri og konur geta flokkað út og skoðað það sem þeim hentar á meðgöngu og undirbúið sig . Hér áður fyrr voru gefnar út bækur sem stikluðu á stóru um helstu viðfangsefni en núna er til mikið af efni , bókum , hlaðvarpsþáttum , fræðigreinum , Youtube-rásum og sjónvarpsefni sem er aðgengilegt og ætti að gefa konum sem skýrasta mynd af þessu . Mín upplifun er að konur eru mjög vel upplýstar og búnar að lesa sér mikið til þegar þær koma inn í fæðingu . Flestar konur hafa einnig sótt fæðingarfræðslunámskeið og margar brjóstagjafanámskeið en það hjálpar konum og mökum þeirra þegar á hólminn er komið . Hvað myndir þú telja að væri ein helsta spurning sem brennur á konum á meðgöngu ? Eru spurningar maka öðruvísi ? „ Það fer mikið eftir því hvar í ferlinu konan er , en yfirleitt eru spurningarnar eitthvað tengdar líðandi stundu . Makarnir eru helst að velta því fyrir sér hvað þeir geti gert til að hjálpa eða létta undir , bæði á meðgöngunni og fæðingunni sem er frábært ! Það er ekki svo langt síðan makarnir voru ekki þátttakendur í fæðingunni og núna eru þeir flestir mjög svo virkir og góður stuðningur af þeim . “ Þú getur sent ljósmæðrunum spurningu HÉR .